Egyesületi hírek 2018.
A novemberi hosszú hétvégén egyrészt Istenmezeje környékén kirándultunk (Lóhullás-tető) másrészt a Bükkben, Bánkút környékén jártunk (Bálvány, Petőfi kilátó, Átjáró barlang, Vízbeverem barlang, Mályinkai kilátó), a bükkszéki fürdőben pihentünk valamint kirándultunk az eresztvényi bányák környékén.
Szőllősi Zsolt és Vasi Adrienn október 13-án egymással házasságot kötöttek. Gratulálunk és sok boldogságot kívánunk!
Az egyesület tagjai közül Söri, Viktor, Charlie, Éva, Józsi, Evelin és Márk Istenmezején felaprítottak két évre való tűzifát és behordták a pincébe. Köszönjük munkájukat!
A személyi jövedelemadó 1%-ából idén 170.679,- Ft-ot gyűjtöttünk össze. (Ez 2010 óta a legmagasabb összeg volt.) Köszönet mindenkinek, aki élt ezzel a lehetőséggel vagy másoknak is ajánlotta egyesületünket.
Egyesületünk alapító tagja, túravezetője, Farkas Sándor a természetjáró rendezvények, tájékozódási versenyek, tájékozódási játékok szervezésében való 25 éves aktív részvételéért a Magyar Természetjáró Szövetség elnökétől a Természetjárás fejlesztéséért kitüntetés bronz fokozatát vehette át a Dobogókőn rendezett Természetjárók Napja ünnepségen. Gratulálunk!
Nyár végi káptalanfüredi kirándulásunkon 16-an vettünk részt. Mivel nem volt strandidő, meglátogattuk a tapolcai tavasbarlangot és a szigligeti várat.
Nyári istenmezejei karbantartó hétvégénken a következő munkákat végeztük el a házon és a kertben: a teljes hátsó kertben a gyomok levágása, az alsó, kicsorbult lépcsőfok kiemelése és újra betonozása, a kertkapu lecsiszolásának előkészítése valamint a szobákban nagytakarítás az ágyak elhúzásával.
A TFSZ felkérésére ismét Káptalanfüreden rendeztük meg a Természetjáró Gyerekek és Diákok Országos Találkozóját. A rendezvényt a múltkorinál kisebb létszámmal, 42 fő részvételével bonyolítottuk le. A nappali, városismereti és elméleti versenyeken kívül éjszakai séta és tihanyi kirándulás is volt a programban. A rendezvényről a Kispest honlap is beszámolt.
A Balaton körüli 220 km-es kerékpártúrának idén csak Szőllősi Zsolti vágott neki egyesületünkből. A távot idén is sikeresen teljesítette.
A Budapesti Természetbarát Sportszövetség közgyűlésén egyesületünk tagjai közül Szabó Zsuzsanna a „Természetjárás Fejlesztéséért Emlékérem” bronz fokozata, Farkas Attila pedig „Magyarszéky Béla Emlékérem” kitüntetést kapott. Gratulálunk!
Május 7-11. között oldi szállással rendeztünk meg a Hungária Kollégium 8. osztálya részére a Bejárható Magyarország Program idei erdei iskolai oktatását. Voltunk a máriapócsi kegyhelyen, Pécsett, Abaligeten, a Gemenci-erdőben, Mohácson és a siklósi várban.
A kerületi természetbarát talákozón egyesületünket öten képviseltük, utaztunk a kemencei kisvasúton, részt vettünk a kerületi közgyűlésen.